**KAIŠIADORIŲ SUAUGUSIŲJŲ IR JAUNIMO MOKYKLA**

PATVIRTINTA

Kaišiadorių suaugusiųjų ir jaunimo mokyklos

direktoriaus 2014 m. kovo 3 d.

įsakymu Nr. V-36

**MOKINIŲ PAŽANGOS IR PASIEKIMŲ VERTINIMO TVARKOS APRAŠAS**

**I. BENDROSIOS NUOSTATOS**

1. Mokinių pažangos ir pasiekimų vertinimo tvarkos aprašas (toliau - Aprašas) parengtas, vadovaujantis Pradinio ir pagrindinio ugdymo bendrosiomis programomis, patvirtintomis Lietuvos Respublikos švietimo ir mokslo ministro 2008 m. rugpjūčio 26 d. įsakymu Nr. ISAK-2433, Vidurinio ugdymo bendrosiomis programomis, patvirtintomis Lietuvos Respublikos švietimo ir mokslo ministro 2011 m. vasario 21 d. įsakymu Nr. V-269, Mokinių pažangos ir pasiekimų vertinimo samprata, patvirtinta Lietuvos Respublikos švietimo ir mokslo ministro 2004 m. vasario 25 d. įsakymu Nr. ISAK-256, Nuosekliojo mokymosi pagal bendrojo ugdymo programas tvarkos aprašu, patvirtintu Lietuvos Respublikos švietimo ir mokslo ministro 2005 m. balandžio 5 d. įsakymu Nr. ISAK-556 (Lietuvos Respublikos švietimo ir mokslo ministro 2012 m. gegužės 8 d. įsakymo Nr. V-766 redakcija), **mokyklos susitarimais**.

2. Apraše aptariami vertinimo tikslai ir uždaviniai, vertinimo principai ir nuostatos, vertinimo planavimas, vertinimas mokant ir baigus programą, įvertinimų fiksavimas, vertinimo informacijos analizė, tėvų (globėjų, rūpintojų) informavimas.

3. Apraše vartojamos šios sąvokos:

**Vertinimas** – nuolatinis informacijos apie mokinių mokymosi pažangą ir pasiekimus kaupimo, interpretavimo ir apibendrinimo procesas.

**Įvertinimas** – vertinimo proceso rezultatas, konkretus sprendimas apie mokinio pasiekimus ir padarytą pažangą.

**Įsivertinimas** (refleksija) – paties mokinio daromi sprendimai apie daromą pažangą bei pasiekimus.

**Vertinimo informacija** – įvairiais būdais iš įvairių šaltinių surinkta informacija apie mokinio mokymosi patirtį, jo pasiekimus ir daromą pažangą (žinias ir supratimą, gebėjimus, nuostatas).

**Vertinimo kriterijai** – mokinių pasiekimus pagal Bendrąsias programas atitinkantys, individualiose mokytojų vertinimo metodikose numatyti užduočių atlikimo kriterijai.

**Pamoka** – mokytojo organizuojama nustatytos trukmės kryptinga mokinių veikla, kuri padeda siekti Bendrosiose programose numatytų tikslų ir laukiamų rezultatų (kompetencijų).

**Kontrolinis darbas** – ne mažiau kaip 30 minučių trukmės savarankiškas, projektinis, kūrybinis, laboratorinis ar kitoks raštu (ar elektroniniu būdu) atliekamas ir įvertinamas darbas, skirtas mokinio pasiekimams ir pažangai patikrinti baigus dalyko programos dalį.

**Apklausa raštu –** greita 15–20 minučių apklausa ne daugiau kaip iš dviejų pamokų medžiagos. Užduotys konkrečios, trumpos, aiškios;

**Apklausa žodžiu** – tai monologinis ar dialoginis kalbėjimas, skirtas patikrinti žinias ir gebėjimą taisyklingai, argumentuotai reikšti mintis gimtąja ar užsienio kalba.

**Savarankiškas darbas** gali trukti 10–20 minučių. Jo tikslas sužinoti, kaip mokinys suprato temos dalį, kaip geba pritaikyti įgytas žinias individualiai atlikdamas praktines užduotis.

4. Vertinimo tipai (klasifikuojami pagal vertinimo paskirtį):

4.1**. diagnostinis vertinimas** – vertinimas, kuriuo naudojamasi siekiant išsiaiškinti mokinio pasiekimus ir padarytą pažangą, baigus temą ar kurso, programos dalį, kad būtų galima numatyti tolesnio mokymosi galimybes, suteikti pagalbą, įveikiant sunkumus;

4.2. **formuojamasis vertinimas** – nuolatinis vertinimas ugdymo proceso metu, kuriuo siekiama operatyviai suteikti detalią informaciją apie tolesnio mokinio mokymosi bei tobulėjimo galimybes, numatant mokymosi perspektyvą, pastiprinant daromą pažangą. Formuojamasis vertinimas skatina mokinius mokytis analizuoti esamus pasiekimus ar mokymosi spragas, sudaro galimybes mokiniams ir mokytojams geranoriškai bendradarbiauti;

4.3. **apibendrinamasis vertinimas** – vertinimas, naudojamas baigus programą, kursą, modulį. Jo rezultatai formaliai patvirtina mokinio pasiekimus ugdymo programos pabaigoje;

4.4. **norminis vertinimas** – vertinimas, kuris sudaro galimybes palyginti mokinių pasiekimus;

4.5. **kriterinis vertinimas** – vertinimas, kurio pagrindas – tam tikri kriterijai (pvz., standartai), su kuriais lyginami mokinio pasiekimai.

5. Vertinimo būdai (klasifikuojama pagal vertinimo bei įvertinimo pobūdį):

5.1**. formalusis vertinimas** – vertinimas, kai skiriamos tam tikro formato užduotys, numatomas joms atlikti reikalingas laikas, užduotys įvertinamos formaliais kriterijais, įvertinimas fiksuojamas;

5.2. **neformalusis vertinimas** – vertinimas, kuris vyksta nuolat stebint, susidarant nuomonę, kalbantis, diskutuojant. Vertinimas nefiksuojamas ar fiksuojamas mokytojo pasirinkta forma (ženklais, simboliais, individualiomis pastabomis ir kt.);

5.3. **kaupiamasis vertinimas (sudėtinis pažymys)** – tai informacijos apie mokinio mokymosi pažangą ir pasiekimus kaupimas, sudėtinis įvairių mokinio veiklų, pasiekimų, pastangų suminis balas, kurio kriterijus pritaiko mokyklos mokytojai, vertinantys mokinių pasiekimus pažymiu.

**II. VERTINIMO TIKSLAI IR UŽDAVINIAI**

**6. Vertinimo tikslai:**

6.1. padėti mokiniui mokytis ir bręsti kaip asmenybei;

6.2. pateikti informaciją apie mokinio mokymosi patirtį, pasiekimus ir pažangą;

6.3. nustatyti mokytojo, mokyklos darbo sėkmę, priimti pagrįstus sprendimus.

**7. Vertinimo uždaviniai:**

7.1. padėti mokiniui pažinti save, suprasti savo stipriąsias ir silpnąsias puses, įvertinti savo pasiekimų lygmenį, kelti mokymosi tikslus;

7.2. padėti mokytojui įžvelgti mokinio mokymosi galimybes, nustatyti problemas ir spragas, diferencijuoti ir individualizuoti darbą, parinkti ugdymo turinį ir metodus;

7.3. suteikti jaunimo klasių mokinių tėvams (globėjams, rūpintojams) informaciją apie mokinio mokymąsi, stiprinti ryšius tarp vaiko, tėvų (globėjų, rūpintojų) ir mokyklos.

**III. VERTINIMO NUOSTATOS IR PRINCIPAI**

**8. Vertinimo nuostatos:**

8.1. vertinimas grindžiamas mokinių amžiaus tarpsniais, psichologiniais ypatumais, individualiais mokinio poreikiais;

8.2. vertinama tai, kas buvo numatyta pasiekti ugdymo procese: mokinių žinios, jų taikymas, supratimas, dalyko gebėjimai, įgūdžiai, pastangos, asmeninė pažanga, bendrieji gebėjimai.

**9. Vertinimo principai:**

9.1. tikslingumas (vertinimo metodai atitinka mokymosi turinį);

9.2. atvirumas ir skaidrumas (su mokiniais tariamasi dėl (į)vertinimo formų, laiko, aiškūs vertinimo kriterijai);

9.3. objektyvumas (siekiama kuo didesnio vertinimo patikimumo, remiamasi mokinių pasiekimų aprašais);

9.4. informatyvumas (vertinimo informacija aiški, išsami, savalaikė, nurodoma, ką mokinys jau išmoko, kur spragos, kaip jas taisyti);

9.5. aiškumas (vertinimas grindžiamas aiškiais, mokiniams suprantamais kriterijais).

**IV. VERTINIMO PLANAVIMAS**

**10. Vertinimas planuojamas kartu su ugdymo procesu:**

10.1. mokytojas, planuodamas vertinimą, atsižvelgia į mokinių mokymosi patirtį ir gebėjimus, vadovaujasi Bendrosiomis programomis;

10.2. vertinimas planuojamas metams ir nurodomas ilgalaikiuose teminiuose planuose;

10.3. formuojamąjį vertinimą mokytojas taiko pamokoje/pamokos metu;

10.4. vertinimas detalizuojamas pradedant nagrinėti skyrių, temą;

10.5. dalykų mokytojai, planuodami integruotas pamokas, integruotus projektus, suderina ir numato bendrus vertinimo būdus, užduotis, kriterijus.

11. Atsižvelgiant į mokinių mokymosi pasiekimus, vertinimo užduotys, atsiskaitymo laikas gali būti koreguojami.

**V. VERTINIMAS MOKANT**

12. Mokytojai, pradėdami naują skyrių (temą), su mokiniais aptaria tikslus, uždavinius, darbo metodus, vertinimo kriterijus, formas.

13. Mokinių žinios, gebėjimai, įgūdžiai, pastangos, pažanga vertinama pagal BP reikalavimus, pagrindinio ugdymo pasiekimų patikrinimo ir brandos egzaminų vertinimo instrukcijas, metodinėse grupėse aptartus ir suderintus dalyko vertinimo metodus, formas ir kriterijus.

14. Mokinio mokymosi pasiekimai pusmečio pabaigoje apibendrinami ir vertinimo rezultatas fiksuojamas įrašu „įskaityta“ ir (arba) balu, taikant 10 balų vertinimo sistemą:

14.1. patenkinamas įvertinimas – įrašai: „atleista“ („atl“), „įskaityta“ („įsk“), 4–10 balų įvertinimas;

14.2. nepatenkinamas įvertinimas – įrašai: „neįskaityta“ („neįsk“), „neatestuota“ („neat“), 1–3 balų įvertinimas.

14.3. vertinant mokinių pasiekimus orientuojamasi į pasiekimų lygius, apibrėžtus pagrindinio ir vidurinio ugdymo bendrosiose programose. Vertinimo skalė:

|  |  |  |
| --- | --- | --- |
| **Pasiekimų lygis** | **Trumpas apibūdinimas** | **Įvertinimas** |
|

|  |
| --- |
| Aukštesnysis  |

 | puikiai  | 10 (dešimt) | Įskaityta |
| labai gerai  | 9 (devyni) |
| Pagrindinis | gerai  | 8 (aštuoni) |
| pakankamai gerai  | 7 (septyni) |
| vidutiniškai  | 6 (šeši) |
| Patenkinamas | patenkinamai  | 5 (penki) |
| pakankamai patenkinamai  | 4 (keturi) |
| Nepatenkinamas | nepatenkinamai  | 3 (trys) | Neįskaityta |
| blogai  | 2 (du) |
| labai blogai  | 1 (vienas) |
| pasiekimai nėra įvertinti | Neatestuota |

15. Mokinių pasiekimai, įgyti mokantis menų, kūno kultūros, technologijų, pilietiškumo

pagrindų, ekonomikos ir verslumo, pasirenkamųjų dalykų, vertinimas fiksuojamas kiekvienų mokslo metų Mokyklos ugdymo plane.

16. Mokinių pasiekimai, įgyti mokantis dalykų modulių, vertinami pažymiais, taikant

10 balų vertinimo sistemą. Jie įskaitomi į atitinkamo dalyko programos pasiekimų įvertinimą.

17. Etikos, tikybos, žmogaus saugos dalykų mokymosi pasiekimai vertinami įrašu

„įskaityta” arba „neįskaityta”.

18. Specialiosios medicininės fizinio pajėgumo grupės mokinių pasiekimai kūno kultūros pratybose vertinami įrašu „įskaityta“ arba „neįskaityta“.

19. Įrašas „atleista“ įrašomas, jeigu mokinys yra atleistas pagal gydytojo rekomendaciją ir mokyklos vadovo įsakymą.

**20. Mokinių, turinčių specialiųjų ugdymosi poreikių pažangos ir pasiekimų vertinimas:**

20.1. vertinant specialiųjų ugdymosi poreikių turinčių mokinių ugdymosi pasiekimus atsižvelgiama į individualius skirtumus (psichologinius, suvokimo, mąstymo, atminties, dėmesio, temperamento) nuo kurių priklauso, kokių ugdymosi pasiekimų gali pasiekti mokinys;

20.2 specialiųjų ugdymosi poreikių turinčio mokinio, kuris mokosi pagal bendrojo ugdymo pritaikytą programą, mokymosi pažanga ir pasiekimai vertinami pagal šioje programoje numatytus pasiekimus, vertinimo kriterijai aptariami su mokiniu, jo tėvais (globėjais, rūpintojais), švietimo pagalbą teikiančiais specialistais;

20.4. dėl mokinių, turinčių specialiųjų ugdymosi poreikių ir mokomų pagal individualizuotas programas pažangos ir pasiekimų vertinimo susitarimo būdu priimami sprendimai ir aprašomi kiekvienų metų Mokyklos ugdymo plane;

**20.5. Mokinių mokymosi pasiekimų vertinimo sistemingumas:**

**20.5.1. Jaunimo klasių mokiniai, besimokantys kasdieniniu būdu, suaugusiųjų klasių mokiniai, besimokantys kasdieniniu būdu vertinami per pusmetį:**

20.5.1.1. jei dalykui mokyti skirta 1 pamoka per savaitę, ne mažiau kaip 3 pažymiais/įskaitomis, iš jų bent 2 – kontrolinio darbo įvertinimai, 1 – kaupiamasis pažymys;

20.5.1.2. jei dalykui mokyti skirtos 2 pamokos per savaitę, ne mažiau kaip 4 pažymiais/įskaitomis, iš jų bent 2 – kontrolinio darbo įvertinimai, 2 – kaupiamieji pažymiai;

20.5.1.3. jei dalykui mokyti skirta 3–4 pamokos per savaitę, ne mažiau kaip 5 pažymiais, iš jų bent 3 – kontrolinio darbo įvertinimai, 2 – kaupiamieji pažymiai;

20.1.4. jei dalykui mokyti skirta 5-6 pamokos per savaitę, ne mažiau kaip 7 pažymiais, iš jų bent 4 – kontrolinio darbo įvertinimai, 3 – kaupiamieji pažymiai.

**20.5.2. Suaugusiųjų klasių mokiniai, besimokantys nuotoliniu būdu vertinami per pusmetį:**

20.5.2.1. jei dalykui mokyti skirta 1 pamoka per savaitę, ne mažiau kaip 3 pažymiais/įskaitomis, iš jų bent 1 – kontrolinio darbo įvertinimas, 1 – kaupiamasis pažymys, 1 – akivaizdinio atsiskaitymo pažymys;

20.5.2.2. jei dalykui mokyti skirtos 2 pamokos per savaitę, ne mažiau kaip 4 pažymiais/įskaitomis, iš jų bent 2 – kontrolinio darbo įvertinimai, 1 – kaupiamasis pažymys, 1 – akivaizdinio atsiskaitymo pažymys;

20.5.2.3. jei dalykui mokyti skirta 3–4 pamokos per savaitę, ne mažiau kaip 5 pažymiais, iš jų bent 2 – kontrolinio darbo įvertinimai, 2 – kaupiamieji pažymiai, 1 – akivaizdinio atsiskaitymo pažymys;

20.5.2.4. jei dalykui mokyti skirta5-6 pamokos per savaitę, ne mažiau kaip 7 pažymiais, iš jų bent 3 – kontrolinio darbo įvertinimai, 2 – kaupiamieji pažymiai, 2 – akivaizdinio atsiskaitymo pažymiai.

**20.5.3.Suaugusiųjų klasių mokiniai, besimokantys neakivaizdiniu būdu vertinami per pusmetį:**

20.5.3.1 jei dalykas mokomas bendruoju kursu, 1 įskaita;

20.5.3.2. jei dalykas mokomas išplėstiniu kursu, 2 įskaitomis.

**21. Kaupiamasis vertinimas:**

21.1. kaupiamasis vertinimas vykdomas viso ugdomojo proceso metu už atliktas įvairaus pobūdžio užduotis, nepriklausomai nuo pasirinko mokymosi būdo;

21.2. atskiros mokinio atlikos užduotys vertinamos taškais. Apie kiekvienos užduoties vertinimą mokytojai informuoja mokinį prieš atliekant užduotis;

21.3. mokinių, besimokančių nuotoliniu būdu, kiekvienos pamokos mokytojo paskirtos užduotys(atliekamos ir atsiunčiamos mokytojui ne vėliau, kaip per tris kalendorines dienas) vertinamos kaupiamuoju vertinimu;

21.4. gauti mokinio taškai (mokytojo fiksuojami laisva forma) už atliktas užduotis konvertuojami į pažymį (vadovaujantis lentele, 22 Aprašo punktas);

21.5. išėjus etapą ar temų dalį vedamas kaupiamojo pažymio vidurkis ir rašomas į dienyną;

 21.6. kaupiamųjų vertinimų kiekis neturi būti didesnis nei kontrolinių darbų/įskaitų pažymių skaičius;

21.7.jaunimo klasės mokiniams už dedamas mokinio pastangas ir daromą pažangą mokytojas turi teisę didinti galutinį kaupiamąjį pažymį vienu balu;

21.8. rugsėjo mėnesio pirmas dvi savaites naujai į mokyklą atvykusių mokinių žinios nevertinamos neigiamais pažymiais.

**22. Kontrolinių ir kitų atsiskaitomųjų darbų skelbimo tvarka ir vertinimas:**

22.1. prie kiekvienos kontrolinio darbo ar atsiskaitomosios užduoties ar klausimo būtina nurodyti taškus. Visi rašto darbaivertinami pagal tų užduočių vertinimo normas taškais, o po to pagal skalę keičiami pažymiu:

**22.1.1. Taškų konvertavimo į pažymį lentelė:**

|  |  |
| --- | --- |
| Surinktų taškų procentas | Balas (pažymys) |
| 100-90 | 10 |
| 89-80 | 9 |
| 79-70 | 8 |
| 69-60 | 7 |
| 59-50 | 6 |
| 49–40 | 5 |
| 39-30 | 4 |
| 29–16 | 3 |
| 15–5 | 2 |
| 5 ir mažiau | 1 |

22.2. kontrolinių darbų I ir II pusmečio paskutinę savaitę, paskutinę dieną prieš mokinių atostogas ir pirmąją dieną po mokinių atostogų ar šventinių dienų nerekomenduojama organizuoti;

22.3. per dieną organizuojamas tik vienas kontrolinis darbas;

22.4. kontroliniai darbų įvertinimai mokiniams paskelbiami per septynias darbo dienas;

22.5. kontrolinių darbų rezultatų analizė pristatoma ir aptariama su visais klasės mokiniais, ir numatomi būdai mokymosi spragoms šalinti. Mokinio pageidavimu mokytojas teikia konsultacijas.

**23. Kontrolinių darbų atlikimas:**

23.1. mokinys, praleidęs kontrolinį darbą privalo per 2 savaites atsiskaityti už praleistą kontrolinį darbą;

23.2. įvertinimas už atsiskaitytą darbą rašomas į artimiausią pamoką, o pastaboje paaiškinama, už ką parašytas įvertinimas;

23.3.mokiniui, besimokančiam nuotoliniu būdu, už laiku neatliktą kontrolinį darbą dienyne žymimos „n“raidės. Vedant pusmečio pažymį (skaičiuojant pusmečio pažymių vidurkį) „n“ raidė kontrolinio/įskaitos rašymo dieną prilyginama nuliui, jei mokinys neatsiskaitė kitu su mokytoju sutartu laiku;

23.4.gavęs mokytojo leidimą, mokinys turi teisę atlikti kontrolinį darbą kitu laiku. Tuo atveju kontrolinio pažymys gali būti mažinamas vienu balu;

23.5. kontrolinis darbas gali būti perrašomas 1 kartą per pusmetį, mokiniui rekomenduojama lankyti konsultacijas pasiekimų skirtumams likviduoti.

**24.Savarankiškų darbų, apklausų raštu/žodžiu organizavimas:**

24.1. apie savarankišką darbą ar apklausą raštu/žodžiu nebūtina informuoti iš anksto ;

24.2. vykdoma ne daugiau kaip iš dviejų pamokų medžiagos;

24.3. užduotys konkrečios, trumpos, aiškios;

24.4. mokiniai, nedalyvavę apklausoje, atsiskaityti neprivalo;

24.5. darbai ištaisomi ir grąžinami kitą pamoką;

24.6. rekomenduojamas kaupiamasis vertinimas*.*

**VI. VERTINIMAS BAIGUS PROGRAMĄ AR JOS DALĮ**

25. Mokymosi rezultatams apibendrinti taikomas apibendrinamasis vertinimas (pažymys arba įskaita).

26. Mokiniui, atleistam pagal gydytojo rekomendaciją (antrame pusmetyje arba visus mokslo metus) nuo kūno kultūros ar kito dalyko pamokų, pusmečio ar metinių pažymių stulpelyje rašoma „atl.“.

27. Pusmečių ir metiniai įvertinimai pasiekimų apskaitos dokumentuose fiksuojami pažymiais arba rašoma „įskaityta“, „neįskaityta“, „neatestuota“.

28. Vedamas pusmečio pažymys - tai vidurkis visų gautų per pusmetį įvertinimų : kaupiamųjų įvertinimų vidurkio, kontrolinių darbų vidurkio, įskaitų įvertinimų bei akivaizdaus atsiskaitymo metu gautų įvertinimų (besimokantiems nuotoliniu būdu).

29. Jei antrojo pusmečio įvertinimas ženkliai skiriasi (dviem balais ir daugiau) nuo pirmo pusmečio įvertinimo, metinis įvertinimas vedamas iš visų per mokslo metus gautų įvertinimų.

30. Pusmečių / metiniai pažymiai, kai yra neatestuota ar įvertinimas nepatenkinamas, vedami taip:

|  |  |  |  |
| --- | --- | --- | --- |
| **I pusmetis** | **II pusmetis** | **Metinis** | **Pastabos** |
| 3 | 4 | 4 | - | -  |
| Neįskaityta | Įskaityta | Įskaityta |
| 5 | 3 | 4 | Skiriamas papildomas darbas arba paliekama kurso kartoti. | Papildomo darboįvertinimas laikomas metiniu. |
| Įskaityta | Neįskaityta | Neįskaityta |
| Neatestuota | 5 | Atsiskaitymo ir II pusmečio vidurkis. | Neatsiskaičius iki II pusmečio pabaigos, skiriamas papildomas darbas arba paliekama kurso kartoti. |
| 5 | Neatestuota | Neatestuota | Skiriamas papildomas darbas arba paliekama kurso kartoti. |
| Neatestuota | Neatestuota | Neatestuota |

31. Pusmečių ir metiniai įvertinimai turi būti išvedami ne vėliau kaip paskutinę pusmečio ar mokslo metų dieną.

32. Mokiniui, turinčiam I ar II pusmečio mokomojo dalyko nepatenkinamą pažymį ar įrašą „neatestuota“, skiriami papildomi darbai.

33. Jaunimo klasių mokiniai (išskyrus programos dalies baigiamosios klasės mokinius) į aukštesnes klases gali būti keliami turint 4 nepatenkinamus dalykų įvertinimus.

34. Suaugusiųjų klasių mokiniai(išskyrus programos, programos dalies baigiamosios klasės mokinius) į aukštesnes klases gali būti keliami turint 2 nepatenkinamus dalykų įvertinimus.

**35.Mokytojai paskutinę pusmečio (mokslo metų) pamoką organizuoja mokymosi pasiekimų ir pažangos įsivertinimą**:

35.1. mokiniai analizuoja mokymąsi, padarytą pažangą, su mokytoju aptaria sėkmes ir nesėkmes, planuoja tolesnį mokymąsi;

35.2. mokytojai apibendrina informaciją apie mokinio, grupės ar klasės pasiekimus bei padarytą pažangą ir, jei reikalinga, koreguoja ugdymo procesą.

36. Metodinėse grupėse mokytojai analizuoja diagnostinių, bandomųjų egzaminų, patikrinimų darbus, I ir II pusmečio, metinio mokymosi pasiekimų rezultatus. Priima sprendimus dėl mokymo metodų ir strategijų, mokymosi užduočių, šaltinių tinkamumo, išteklių panaudojimo veiksmingumo, ugdymo tikslų realumo.

**VII. SUPAŽINDINIMAS SU VERTINIMU IR ĮVERTINIMU**

**37.Supažindinimas su vertinimu:**

37.1. rugsėjo mėnesį per pirmąją savo dalyko pamoką kiekvienas mokytojas supažindina mokinius su savo dalyko, modulio, pasirenkamojo dalyko programa, mokinių mokymosi pasiekimų informacijos kaupimo ir jos fiksavimo sistema, aptaria vertinimo kriterijus, metodus ir formas;

37.2. kabineto skelbimų lentoje, Moodle erdvėje mokytojai pateikia informaciją apie taikomą dalyko vertinimo sistemą.

37.3. su bendra mokyklos vertinimo tvarka jaunimo klasių tėvai supažindinami pirmame tėvų susirinkime.

**38. Supažindinimas su įvertinimu:**

38.1. mokymosi pasiekimai fiksuojami elektroniniame dienyne. Suaugusiųjų klasių mokiniai su įvertinimais susipažįsta elektroniniame dienyne. Jaunimo klasių mokinių tėvai, neturintys galimybių naudotis internetu tėvai raštu informuojami apie vaiko mokymąsi kartą per mėnesį;

38.2. atsiradus mokymosi problemoms, mokiniai ir jaunimo klasių mokinių tėvai (globėjai, rūpintojai) apie mokymosi pasiekimus informuojami įvairiais būdais: skambinant, individualiai kalbantis, rašant laiškus;

38.3. mokytojai, klasės kuratorius, kiti su mokinio ugdymu susiję pedagogai individualių konsultacijų, akivaizdinių sesijų metu kartu su mokiniu aptaria mokinių daromą pažangą, mokymosi pasiekimus ir numato būdus gerinti mokinio ugdymo(si) pasiekimus, prireikus koreguoja mokinio individualų ugdymo planą;

38.4. su direktoriaus įsakymu dėl mokinių kėlimo į aukštesnę klasę, ugdymo programos baigimo, papildomų darbų skyrimo ar palikimo kartoti programą klasės auklėtojas mokinius, jaunimo klasių mokinių tėvus (globėjus, rūpintojus) supažindina per 3 dienas.

**VIII. VERTINIMO DALYVIAI IR JŲ VAIDMUO**

**39. Mokiniai:**

39.1. kartu su mokytoju aptaria numatomus mokymosi pasiekimus, užduotis bei vertinimo kriterijus;

39.2. nagrinėja vertinimo informaciją;

39.3. mokytojo padedami, mokosi vertinti ir įsivertinti savo pasiekimus bei pažangą. Atsižvelgdami į savo mokymosi sėkmę, planuoja tolesnį mokymąsi, kelia sau ateities tikslus.

**40. Jaunimo klasių mokinių tėvai (globėjai, rūpintojai):**

40.1. gauna aiškią, laiku ir reguliariai pateikiamą informaciją apie vaiko mokymąsi, pažangą bei pasiekimus, mokymosi spragas ir reikiamą pagalbą;

40.2. jiems teikiama informacija apie vertinimo kriterijus, procedūras ir tvarką bei egzaminų programų paskirtį.

**41. Mokytojai:**

41.1. pagal pasirinktą būdą planuoja ir atlieka mokinių pažangos bei pasiekimų vertinimą ugdymo procese;

41.2. apibendrina ir įvertina mokinio pasiekimus;

41.3. mokykloje nustatyta tvarka fiksuoja vertinimo informaciją;

41.4. informuoja mokinius, jų tėvus, kitus mokytojus, mokyklos vadovus apie mokinių mokymąsi, pasiekimus ir spragas;

41.5. remdamiesi vertinimo informacija, analizuoja ir koreguoja mokinių mokymą ir mokymąsi;

41.6. rūpinasi, kad mokiniams, turintiems mokymosi sunkumų, būtų laiku suteikiama reikiama pagalba;

41.7. derina tarp savęs mokinių pažangos bei pasiekimų vertinimo metodikas.

**42. Metodinės grupės:**

42.1. Analizuoja mokinių mokymosi pasiekimų, individualių bei specialiųjų ugdymosi poreikių stebėjimo, kontrolinių darbų ir diagnostinių vertinimų rezultatus, jais remiantis priimama sprendimus mokymosi kokybei gerinti.

**43. Mokykla:**

43.1. nustato bendrą mokinių pažangos bei pasiekimų vertinimo, informacijos rinkimo, fiksavimo bei panaudojimo tvarką;

43.2. užtikrina vertinimo metodikų dermę pereinant iš klasės į klasę, iš vienos ugdymo pakopos į kitą, tarp paralelių klasių, atskirų dalykų.

43.3. reguliariai organizuoja mokinių pasiekimų aptarimus su mokiniais, jaunimo klasių mokinių tėvais (du kartus per metus), teikia pagalbą mokymosi problemų turintiems mokiniams;

43.4. vertina mokyklos ir mokytojo darbo kokybę, remdamasi mokinių pasiekimais.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_